Ole M. Nielsen (KRF), 1999-03-24:
Jeg vil gerne sige tak til ministeren for et afbalanceret svar på Enhedslistens forespørgsel.
Og så vil jeg sige, at den økologiske fødevareproduktion i de seneste år har haft stor fremgang.
Efterspørgslen på økologiske varer er steget fint, hvilket sammen med de tilskud til omlægning, der har været, jo har tilskyndet
flere og flere konventionelle landbrug til at lægge om til økologisk drift.
Vækstraterne for det økologiske erhverv - med markedsandele på 20 pct. på mælk og 13 pct. for æg - er noget der skaber stor opmærksomhed.
Det er lidt forskelligt, hvordan det går med afsætningen af de økologiske varer.
Det er i øvrigt også lidt forskelligt, hvor man spørger, hvilket svar man får.
Nogle steder er der overskud af økologiske varer, og andre steder er der underskud.
De sidste 10 år har jo bragt os begreber som etik og den politiske forbruger, begreber, som i et eller andet omfang
har været med til at skabe væksten inden for den økologiske produktion
Og det er jo fint nok.
Men man må nok også konstatere, at der engang imellem er noget religiøst over holdningerne til økologi.
Man kan jo ikke lade være med at trække en lille smule på skulderen, når folk går op i økologi, samtidig med at de ryger cigaretter, køber sprøjtet sydeuropæisk frugt og masser af præfabrikerede fødevarer med kunstige tilsætningsstoffer i stedet for at købe nogle ganske almindelige naturlige konventionelle fødevarer og tilberede dem på en ganske almindelig måde.
Det ville være noget mere fornuftigt end at efterspørge økologiske produkter og så kombinere dem med de andre giftstoffer. Kristeligt Folkeparti ønsker at fremme økologien.
Som forvalter af jorden har vi til opgave at bruge jordens ressourcer til gavn for alle mennesker uden at mindske kommende generationers muligheder.
Bevarelsen af den økologiske balance er målsætningen på alle områder i samfundet, forudsat at økologien altså ikke bliver målet og mennesket blot midlet.
Det er glædeligt, at landbruget udvikler sig; glædeligt at vi har fået økologien og forhåbentligt også glædeligt, at landbruget fortsat må fremmes og ikke kløves over af en interessekonflikt mellem økologisk og konventionel drift.
Begge dele udgør dansk landbrug, og begge dele har en fremtid og krav på forskning og visioner.
Økologien skal gerne trække de konventionelle landbrug i den rigtige retning på det miljømæssige område.
Og det er også det, der sker.
Ingen rejser tvivl om produktionsformerne på de økologiske bedrifter, mens det konventionelle landbrug ofte og stadig væk udråbes som synderen i danske miljøspørgsmål på trods af, at der er sket en stor indsats og mange forandringer.
Forhåbentlig kan den goodwill, som økologien har, også smitte af på resten af landbruget.
Det fortjener det faktisk.
De markedsmekanismer, der har været med til at sikre en succes for det økologiske landbrug, skal ikke sættes ud af spil ved at øge tilskuddene til det økologiske erhverv.
I stedet bør økologien nu i højere grad kunne stå på egne ben og tage imod udfordringen fra det traditionelle landbrug.
Omlægningen til økologi har efterhånden taget fart.
Alene i år regner man med, at ca. 50.000 ha omlægges - sådan som Enhedslisten i øvrigt ønsker - og når målsætningen i følge Vandmiljøplanen er 170.000 ha ekstra inden år 2003, så mener vi ikke, at det er nødvendigt at støtte den proces yderligere.
Jeg vil gerne understrege, at det konventionelle landbrug ikke skal betale for andres ønske om at skifte til økologi.
Ved tidligere omlægninger i landbruget har man ikke fået tilskud til at lægge om.
Da man i forrige århundrede lagde om fra at være kornproducerende til at være animalskproducerende, fik man ikke tilskud til det.
Og når man dokumenterer og siger, at der er stor efterspørgsel efter økologiske produkter, så bør det jo overflødiggøre tilskuddet. Kristeligt Folkeparti mener ikke, at kravet om økologien er lige anvendelig alle steder.
Ældre på plejehjem f.eks. vil nok hellere have et godt varmt måltid mad hver dag frem for som nu, hvor man for at spare pakker madvarerne ind i plastic eller wrap og fryser dem og så udleverer en mikrobølgeovn til de ældre, så de kan varme maden op i løbet af ugen.
Hvis de skulle til at betale mere for at få økologiske produkter, så tror jeg, at de ville vælge at få den friske mad hver dag. Økologien er som sagt kun et middel, og når et miljømæssigt og menneskeligt helhedsbillede ikke hænger sammen med en økologisk prioritering, så går den ikke.
Vi kan ikke støtte Enhedslistens forslag til vedtagelse.
Vi synes, det er helt ude af balance.